ປ. ໂອບາມາ ກ່າວວ່າ ອະນາຄົດ ທາງເສດຖະກິດ ຂອງສະຫະລັດ ແມ່ນພົວພັນ ກັບເຂດເອເຊຍປາຊີຟິກ (ເບິ່ງວີດີໂອ)
ທ່ານໂອບາມາຈະ​ເພີ້​ມ ສິນຄ້າ​ສົ່ງ​ອອກ​ຂຶ້ນເປັນສອງ​ເທົ່າ ​ແລະຂົງເຂດ​ເອ​ເຊຍ ​ທີ່​ກໍາລັງ​ເຕີບ​ໂຕ​ຂຶ້ນ​ຢ່າງ​ໄວ ​​ແມ່ນເປັນ​​ກະເ​ເຈໄປສູ່ເປົ້າໝາຍ
ປະທານາທິບໍດີສະຫະລັດ ທ່ານບາຣັກ ໂອບາມາ ໄດ້ເອົາອະນາຄົດດ້ານເສດຖະກິດຂອງ ສະຫະລັດໄປພົວພັນກັບເສດຖະກິດຂອງເອເຊຍ ໂດຍກ່າວເນ້ນວ່າສະຫະລັດເປັນປະເທດ ແຄມຝັ່ງມະຫາສະມຸດປາຊີຟິກ ແລະກໍຈະເປັນເຊ່ນນັ້ນຕະຫລອດໄປ ໃນການມ້ວນທ້າຍກອງປະຊຸມສຸດຍອດ ຂອງບັນດາຜູ້ນໍາຂົງເຂດເອເຊຍປາຊີຟິກ ທີ່ລັດ ຮາວາຍໃນວັນອາທິດວານນີ້ ທ່ານໂອບາມາໄດ້ເພ່ງເລັງ ໃສ່ຄວາມພະຍາຍາມຂອງທ່ານ ເພື່ອລົດອັດຕາຄົນຫວ່າງງານໃນປະເທດຂອງທ່ານລົງ ໂດຍຈະເພີ້ມສິນຄ້າສົ່ງອອກຂຶ້ນ ໃຫ້ເປັນສອງເທົ່າ ແລະທ່ານກ່າວວ່າ ພາກພື້ນເອເຊຍທີ່ກໍາລັງເຕີບໂຕຂຶ້ນຢ່າງໄວແມ່ນເປັນ ລູກກະເເຈສໍາຄັນໄປສູ່ເປົ້າໝາຍນັ້ນ ທ່ານໂອບາມາກ່າວວ່າ ໃນລະຫວ່າງການໂອ້ລົມສົນທະນາກັນທີ່ລັດຮາວາຍ ບັນດາຜູ້ນໍາ 21 ປະເທດຂອງສະພາຮ່ວມມືເສດຖະກິດແຫ່ງຂົງເຂດເອເຊຍປາຊີຟິກ ໄດ້ຕົກລົງກັນເອົາ ບາດກ້າວຕ່າງໆເພື່ອເພີ່ມທະວີການຄ້າແລະຊຸກຍູ້ໃຫ້ມີການປັບປຸງໃໝ່ ຮວມທັງເຮັດໃຫ້ ມີກົດລະບຽບກ່ຽວກັບພາສີແລະຄ່າທໍານຽມ ທີ່ງ່າຍຂຶ້ນ ທ່ານໂອບາມາກ່າວຕື່ມວ່າ ນອກນັ້ນ ພວກຜູ້ນໍາຍັງໄດ້ຕົກລົງກັນກ່ຽວກັບຊ່ອງທາງຕ່າງໆ ເພື່ອສົ່ງເສີມເຕັກໂນໂລຈີພະລັງງານທີ່ສະອາດ ແລະຄ່ອຍໆລົດຜ່ອນການໃຫ້ເງິນເກື້ອກຸນ ທີ່ສົ່ງເສີມການໃຊ້ເຊື້ອເພີງທີ່ມາຈາກຊາກສັດແລະຕົ້ນໄມ້ທີ່ກາຍເປັນຫີນຢູ່ໃຕ້ດິນ ທີ່ພວກ ນັກວິທະຍາສາດຖິ້ມໂທດໃສ່ວ່າ ເປັນສາເຫດພາໃຫ້ດິນຟ້າອາກາດປ່ຽນແປງນັ້ນ